KIRJALLINEN KYSYMYS E-3679/00 esittäjä(t): Daniel Varela Suanzes-Carpegna (PPE-DE) komissiolle. Maitotuotteiden ylijäämätuotannolle maksettavat vientituet.



Virallinen lehti nro 174 E , 19/06/2001 s. 0112 - 0113



KIRJALLINEN KYSYMYS E-3679/00 esittäjä(t): Daniel Varela Suanzes-Carpegna (PPE-DE) komissiolle (29. marraskuuta 2000) Aihe: Maitotuotteiden ylijäämätuotannolle maksettavat vientituet Vientituet, joita viime aikoina on osoitettu maitojauhon ja/tai voin vientiin yhteisön ulkopuolisiin maihin, ovat saattaneet aiheuttaa häiriöitä Etelä-Euroopan markkinoilla, koska maitotuotteet ovat kulkeutuneet toisiin näitä samoja tuotteita vieviin maihin. Voiko komissio kertoa, mitkä maat ovat saaneet vientitukea ja kuinka paljon? Mille tuotteille ja tuotemäärille tukea on maksettu? Mikä on ollut tuen käyttötarkoitus? Voiko komissio kertoa myös, kuinka kauan näitä tukia ylläpidetään ja kuinka suurista summista on kyse? Mihin toimiin tukia myönnetään ja mikä on niiden lopullinen tavoite, jos niitä pidetään yllä? Franz Fischlerin komission puolesta antama vastaus (12. tammikuuta 2001) Väliaikaiset tiedot rasvattoman maitojauheen ja voin vientitukimenoista vuoden 2000 budjetissa on esitetty taulukossa, joka on lähetetty suoraan arvoisalle parlamentin jäsenelle ja parlamentin sihteeristölle. Taulukossa esitetään myös molempien tuotteiden viennin määrä vuoden 2000 tammikuun ja syyskuun välisenä aikana. Antaessaan nämä tiedot komissio haluaisi korostaa, että vientituen maksamista tietyssä jäsenvaltiossa ei katsoa osoitukseksi vietyjen tavaroiden alkuperästä eikä osoitukseksi niiden viejän kotipaikasta. Koska vientilisenssejä voidaan käyttää kaikissa jäsenvaltioissa ja koska tavaroita voidaan viedä vapaasti kaikkiin yhteisön osiin, viejät voivat vaatia vientituen maksamista siinä maassa, jossa tavarat lastataan laivaan. Rasvattoman maitojauheen yhteensä 304 800 tonnin viennin tärkeimmät vientikohteet olivat seuraavat: Algeria (50 379 t), Meksiko (50 013 t), Indonesia (25 151 t), Filippiinit (24 688 t) ja Thaimaa (17 263 t). Voin ja voiöljyn yhteensä 115 100 tonnin viennin tärkeimmät vientikohteet olivat seuraavat: Venäjä (18 520 t), Saudi-Arabia (11 865 t), Egypti (7 762 t) ja Marokko (6 812 t). Maidon ja maitotuotteiden vientituet ovat tärkeä väline maidon ja maitotuotteiden yhteisessä markkinajärjestelyssä. Eri meijerituotteiden vientitukien tasot määrätään yhteisön ja maailmanmarkkinoiden hintaeron perusteella ja ottaen huomioon Maailman kauppajärjestön (WTO) sitoumukset vientituista. Näin ollen maidon ja maitotuotteiden vientitukien ja vientimäärien tuleva kehitys riippuu WTO-kauppaneuvottelujen uuden kierroksen tuloksesta, yhteisön suhteellisesta hintatasosta sekä myös yhteisön vientiin soveltuvasta ylijäämästä. Lopuksi komissio katsoo, että ei ole perusteita olettaa, että rasvattoman maitojauheen ja voin vienti yhteisön ulkopuolisiin maihin olisi hiljattain aiheuttanut vääristymiä meijerituotteiden markkinoilla Etelä-Euroopassa. Esimerkiksi voin 44 078 tonnin kokonaisylijäämästä, joka ostettiin vuonna 2000 julkisiin interventiovarastoihin, ostettiin Espanjassa 12 982 tonnia, Portugalissa 3 762 tonnia ja Italiassa 2 350 tonnia. Näin ollen vaikuttaa siltä, että markkinoiden tukitoimenpiteet ovat asianmukaisia yhteisön kannalta kokonaisuutena.